b"\n_START_ARTICLE_\nKratylos (dialogi)\n_START_SECTION_\nHistoria\n_START_PARAGRAPH_\nPlatonin teosten joukossa Kratylos kuuluu t\xc3\xa4m\xc3\xa4n keskivaiheen dialogeihin. N\xc3\xa4in se on kirjoitettu siihen aikaan, jolloin Platon oli perustanut oman Akatemiansa. Teos voidaan n\xc3\xa4hd\xc3\xa4 my\xc3\xb6s kuuluvaksi siirtym\xc3\xa4kauteen varhaisvaiheen ja keskivaiheen dialogien v\xc3\xa4lill\xc3\xa4. Tarkemmin dialogi on ajoitettu noin vuoteen 360 eaa._NEWLINE_Diogenes Laertioksen esitt\xc3\xa4m\xc3\xa4ss\xc3\xa4, Thrasylloksen tekem\xc3\xa4ss\xc3\xa4 Platonin teosten jaottelussa dialogi kuuluu II tetralogiaan yhdess\xc3\xa4 dialogien Theaitetos, Sofisti ja Valtiomies kanssa. Aiheensa puolesta Thrasyllos luki dialogin Platonin loogisten teosten joukkoon. Aristofanes Byzantionlaisen jaottelussa dialogi kuuluu puolestaan II trilogiaan yhdess\xc3\xa4 Sofistin ja Valtiomiehen kanssa.\n_START_SECTION_\nSis\xc3\xa4lt\xc3\xb6\n_START_PARAGRAPH_\nDialogissa kaksi miest\xc3\xa4, Kratylos ja Hermogenes, kysyv\xc3\xa4t Sokrateelta, ovatko nimet \xe2\x80\x9dkonventionaalisia\xe2\x80\x9d vai \xe2\x80\x9dluonnollisia\xe2\x80\x9d, eli onko kieli eli Platonin tapauksessa muinaiskreikka satunnaisten merkkien j\xc3\xa4rjestelm\xc3\xa4 vai onko sanoilla joku luontainen, sis\xc3\xa4\xc3\xa4nrakennettu suhde niihin asioihin, joita ne merkitsev\xc3\xa4t. Se on varhaisin Kreikan klassisen ajan kirjoitus joka k\xc3\xa4sittelee etymologiaa ja lingvistiikkaa._NEWLINE_Keskustelussa sanan suhteesta sen subjektiin Sokrates vertaa sanan alkuper\xc3\xa4ist\xc3\xa4 luomista taiteilijan ty\xc3\xb6h\xc3\xb6n. Taidemaalari k\xc3\xa4ytt\xc3\xa4\xc3\xa4 v\xc3\xa4rej\xc3\xa4 ilmaistakseen subjektin perusolemuksen maalauksen muodossa. Samalla tavalla sanojen luoja k\xc3\xa4ytt\xc3\xa4\xc3\xa4 kirjaimia, jotka ilmaisevat tiettyj\xc3\xa4 \xc3\xa4\xc3\xa4nteit\xc3\xa4, ilmaisemaan sanojen subjektin perusolemusta. Jotkut kirjaimet sopivat parhaiten pehmeille asioille, jotkut nestem\xc3\xa4isille, ja niin edelleen. Sokrates sanoo, ett\xc3\xa4 \xe2\x80\x9dt\xc3\xa4m\xc3\xa4 olisi kielen t\xc3\xa4ydellisin tila\xe2\x80\x9d._NEWLINE_Kratylos kannattaa n\xc3\xa4kemyst\xc3\xa4, jonka mukaan sanojen suhde niiden merkitsemiin asioihin on luontainen. Hermogeneen vasta-argumentti puolestaan on, ett\xc3\xa4 nimet ovat tulleet merkitsem\xc3\xa4\xc3\xa4n asioita ainoastaan tavan ja tottumuksen seurauksena. Ne eiv\xc3\xa4t ilmaise asioiden perusolemusta, ja siksi ne voitaisiin vaihtaa johonkin t\xc3\xa4ysin asiaan liittym\xc3\xa4tt\xc3\xb6m\xc3\xa4\xc3\xa4n, jos sanoja k\xc3\xa4ytt\xc3\xa4v\xc3\xa4t sopisivat asioista niin._NEWLINE_N\xc3\xa4iden kahden n\xc3\xa4kemyksen v\xc3\xa4linen raja on usein h\xc3\xa4m\xc3\xa4r\xc3\xa4. Yli puolet dialogista Sokrates tekee Hermogeneen pyynn\xc3\xb6st\xc3\xa4 arvauksia, mist\xc3\xa4 tiettyj\xc3\xa4 asioita kuvaavat nimet ja sanat ovat tulleet. N\xc3\xa4ihin lukeutuvat kahdentoista olympolaisen jumalan nimet, sek\xc3\xa4 useita sanoja, jotka kuvaavat abstrakteja asioita. Sokrates selitt\xc3\xa4\xc3\xa4 muun muassa, ett\xc3\xa4 nimen 'Poseidon' taustalla on Posidesmon, \xe2\x80\x9djalkakahle\xe2\x80\x9d; 'Demeter' on h\xc4\x93 didousa m\xc4\x93t\xc4\x93r, \xe2\x80\x9d(ravintoa) antava \xc3\xa4iti\xe2\x80\x9d; 'j\xc3\xa4rki' (fron\xc4\x93sis) on for\xc4\x81s kai rhou no\xc4\x93sis, \xe2\x80\x9dliikkeen ja virtaamisen taju\xe2\x80\x9d; ja 'harmi' (ani\xc4\x81) on ienai, \xe2\x80\x9dliikkeen est\xc3\xa4v\xc3\xa4\xe2\x80\x9d. Moni nimist\xc3\xa4 olisi siis tullut ajatuksesta, joka on alun perin liittynyt nimeen, mutta sana on muuttunut ajan saatossa. Niiden sanojen, joiden alkuper\xc3\xa4\xc3\xa4 h\xc3\xa4n ei osaa selvitt\xc3\xa4\xc3\xa4, h\xc3\xa4n olettaa olevan ulkomaista alkuper\xc3\xa4\xc3\xa4 tai muuttuneen niin paljon, ett\xc3\xa4 ne eiv\xc3\xa4t en\xc3\xa4\xc3\xa4 muistuta l\xc3\xa4ht\xc3\xb6kohtaansa juuri lainkaan."